ശബരിമല വെര്ച്വല് ക്യു: സര്ക്കാരിന്റെ വാദം നാളെ കൊച്ചി: ശബരിമലയിലെ തിരക്ക് നിയന്ത്രിക്കാന് ഏര്പ്പെടുത്തിയ വെര്ച്വല് ക്യു സംവിധാനം പൊലീസില് നിന്ന് ഏറ്റെടുത്ത് ദേവസ്വം ബോര്ഡിന് കൈമാറണമെന്ന ഹര്ജികള് സര്ക്കാരിന്റെ വാദത്തിനായി ഹൈക്കോടതി നാളെ പരിഗണിക്കാന് മാറ്റി. വെര്ച്വല് ക്യു സംവിധാനം ദേവസ്വം ബോര്ഡിന് കൈമാറണമെന്നാവശ്യപ്പെട്ട് ശബരിമല സ്പെഷ്യല് കമ്മിഷണര് ഹൈക്കോടതിയിലെ ദേവസ്വം ബെഞ്ചിന് നേരത്തെ റിപ്പോര്ട്ട് നല്കിയിരുന്നു. തുടര്ന്ന് ഹൈക്കോടതി സ്വമേധയാ പരിഗണിക്കുന്ന ഹര്ജിയും ഡെമോക്രാറ്റിക് സോഷ്യല് ജസ്റ്റിസ് പാര്ട്ടി പ്രസിഡന്റ് കെ.എസ്.ആര് മേനോന് ഉള്പ്പെടെ നല്കിയ ഹര്ജികളുമാണ് ദേവസ്വം ബെഞ്ചിലുള്ളത്. വെര്ച്വല് ക്യു ഏര്പ്പെടുത്താന് 2011ല് ഹൈക്കോടതി അനുമതി നല്കിയിരുന്നെന്ന് സര്ക്കാര് അറിയിച്ചു. പുല്ലുമേട് ദുരന്തത്തിനുശേഷമാണ് തിരക്ക് നിയന്ത്രിക്കാന് ഇത്തരമൊരു സംവിധാനത്തെക്കുറിച്ച് ആലോചിച്ചതെന്നും വിശദീകരിച്ചു. തുടര്ന്ന് ഉത്തരവിന്റെ പകര്പ്പ് ഉള്പ്പെടെയുള്ള രേഖകള് ഹാജരാക്കാന് ജസ്റ്റിസ് അനില് കെ. നരേന്ദ്രന്, ജസ്റ്റിസ് പി.ജി. അജിത് കുമാര് എന്നിവരുള്പ്പെട്ട ഡിവിഷന് ബെഞ്ച് നിര്ദ്ദേശിക്കുകയായിരുന്നു.